DA Den Europæiske Unions Tidende CE 84/48

(2004/C 84 E/0053)

SKRIFTLIG FORESPØRGSEL P-3053/03

af María Valenciano Martínez-Orozco (PSE) til Kommissionen

(9. oktober 2003)

Om: Hiv/aids i Kina

Den 8. september offentliggjorde Human Rights Watch en rapporten »Lukkede døre — hiv/aids-ramtes menneskerettigheder i Kina«. Det hævdes i rapporten, at diskrimination, manglende information, hemmelighedskræmmeri og manglende behandling af et stort antal syge er med til at sprede hiv/aids i Kina.

Den 30. september offentliggjorde det spanske dagblad El País den dramatiske historie om den seropositive Zhang Xiaqing på elleve år, der som niårig blev smittet med hiv/aids ved en blodtransfusion i 1995. Hendes kan forældre ikke betale behandlingen, og hun kan ikke kan få lov til at gå i skole. Dette er blot et ud af 250 000 personer (ifølge de kinesiske oplysninger, mens der ifølge de organisationer, der bekæmper sygdommen er tale om en million), som i 90'erne blev smittet i forbindelse med opkøb af blod i Henan.

Selvom Kina har erkendt dramaet med blodtransfusionerne og har truffet visse foranstaltninger, tillader landet ifølge Human Rights Watch fortsat, at provinsmyndighederne og de lokale myndigheder holder oplysningerne tilbage, og at de lægger hindringer i vejen for, at ngo'er og journalister kan besøge de landsbyer, hvor der forekommer hiv/aids. Ingen af de ansvarlige for skandalen er blevet domfældt, men til gengæld er nogle af de personer, som har prøvet på at tage skandalen op, blevet arresteret for afsløring af statshemmeligheder.

FN har advaret om, at dersom der ikke meget hurtigt gøres noget, vil antallet af smittede nå op på ti millioner.

Har Kommissionen til hensigt at sætte spørgsmålet om overholdelse af menneskerettighederne for de syge og forsømte på dagsordenen for det femte topmøde mellem EU og Kina, som finder sted i slutningen af oktober, for at der i det mindste kan gennemføres retssager med henblik på at fastslå ansvaret, så der kan udbetales erstatninger? Uden erstatninger er de pågældende uundgåeligt dømt til lidelse og død på grund af manglende behandling.

Svar afgivet på Kommissionens vegne af Christopher Patten

(7. november 2003)

Kommissionen mener som nævnt i sin meddelelse for nylig om relationerne mellem EU og Kina, at den nuværende udvikling i AIDS (erhvervet immundefekt syndrom) i dette land udgør en alvorlig trussel mod dets udvikling på lang sigt, og at der derfor bør gøres en målrettet indsats. Den er selv engageret i bekæmpelsen af epidemien ved — siden 1997 — løbende at have finansieret et program, der koordineres af det mikrobiologiske institut på Regensburg universitet, med henblik på at afprøve nye vacciner.

Kommissionen deler den bekymring, som det ærede medlem giver udtryk for vedrørende situationen i Kina for personer, der er ramt af AIDS. Det 6. topmøde mellem EU og Kina, der blev afholdt i Beijing den 30. oktober 2003, gav Kommissionen lejlighed til på ny at rejse den generelle menneskerettigheds-problematik. Den bilaterale dialog om menneskerettigheder, som EU har ført med Kina siden 1996, og hvis næste møde finder sted i Beijing den 25. og 26. november 2003, synes dog at være det mest hensigtsmæssige forum til en konkret behandling af spørgsmålet om AIDS-patienterne.